༄༅། །ཨོཾ་སྭ་སྟི། རྗེ་དུས་གསུམ་ས་ལེར་མཁྱེན་པའི་གཏེར། །ཕ་བླ་མ་རྗེ་བཙུན་རྡོ་
རྗེ་འཆང༌། །མགོན་གྲུབ་དབང་བྱང་ཆུབ་གླིང་པ་རྗེ། །ངའི་མོས་ལྡན་སློབ་བུར་བྱིན་གྱིས་
རློབས། །ཁྱོད་ཚེ་སྔོན་སྨོན་ལམ་ལེགས་བྱས་མཐུས། །ཚེ་འདི་རུ་ཟབ་མོའི་ཆོས་དང་མཇལ། །རྗེ་
རས་པ་མཆོག་གིས་རྗེས་སུ་བཟུང༌། །ཚེ་བློས་བཏང་སྒྲུབ་གཞོལ་ཨེ་མ་རྨད། །ད་དམ་ཆོས་སྒྲུབ་
པའི་རྟེན་འབྲེལ་སྒོ། །ཀུན་ངང་གིས་འཛོམས་པའི་དུས་འདི་རུ། །ཚེ་འདི་སྣང་འལ་འོལ་བྱ་བྱེད་
ལ། །སེམས་མ་གཡེང་ཉམས་ལེན་མྱུར་འབད་དགོས། །རྟེན་དལ་འབྱོར་རྙེད་དཀའ་ཡིད་བཞིན་
ནོར། །དེ་འཇིག་སླ་ཆུ་ཡི་ཆུ་བུར་འདྲ། །ལས་དཀར་ནག་གང་བྱས་ཆུད་མི་ཟ། །སྡིག་མི་དགེ་
རབ་སྤངས་དགེ་ཚོགས་སྒྲུབས། །ཆོས་གསང་སྔགས་གསར་རྙིང་གང་ལ་ཡང༌། །ཡིད་དད་གུས་
ཕྱོགས་མེད་དག་སྣང་བྱེད། །རང་གང་སྒྲུབ་ཆོས་ལ་ཐོས་བསམ་དང་། །སྒོམ་ཉམས་ལེན་ཆུ་
བོའི་རྒྱུན་བཞིན་བརྩོན། །དུས་རྟག་ཏུ་དྲན་ཤེས་རབ་བསྟེན་ནས། །རང་སྒོ་གསུམ་ཐ་མལ་མ་
བཏང་བར། །ཆོས་དགེ་བའི་ཕྱོགས་ལ་བཀོལ་བ་དང༌། །སེམས་ཀུན་སློང་ཀུན་སྤྱོད་ཆོས་བཞིན་
མཛོད། །ཚིག་ཐ་སྙད་མ་ཤེས་ང་རྒྱལ་རྒྱུ། །དོན་སྙིང་པོའི་ཡང་སྙིང་གཅིག་དྲིལ་མཆོག །ཆོས་
རྫོགས་པ་ཆེན་པོ་ཉམས་བླངས་ན། །ལམ་ཐེག་པ་རིམ་དགུའི་གནད་དོན་ཚང༌། །དུས་ད་ལྟ་དུས་
ངན་སྙིགས་མ་འདིར། །ཁོང་འདུལ་འཛིན་ཟེར་བ་ཕལ་ཆེར་ཡང༌། །ལུས་དམར་སེར་ཀླུབས་ལ་
དགེ་སློང་ཟེར། །སྔགས་སྒོར་ཞུགས་ང་དང་ང་འདྲ་ཡང༌། །མགོ་རལ་བཞག་ཙམ་ལ་སྔགས་པ་
ཟེར། །མིག་ལྟ་སྟངས་ཟིང་ཟིང་བྱེད་པ་ལ། །རང་རྫོགས་ཆེན་མཁན་པོ་ཡིན་རློམ་ལས། །ཆོས་
ཆོས་བཞིན་སྒྲུབ་མཁན་ལ་ལ་ཙམ། །ཕྱི་ལུས་ཆས་གང་ལྟར་བྱས་ཀྱང་རུང༌། །ནང་སེམས་ཉིད་
གླང་སྨྱོན་འདུལ་ཕྱིར་དུ། །ཆོས་བསླབ་པ་གསུམ་གྱི་ཉམས་ལེན་ལ། །དུས་རྟག་ཏུ་བརྩོན་པ་
ཤུགས་དྲག་སྐྱེད། །ཕྱི་སྣང་གི་སྣོད་བཅུད་བརྟན་གཡོའི་ཁམས། །ཞིང་དག་པ་རབ་འབྱམས་
ངོ་བོར་ལྟོས། །ནང་རང་སེམས་ཚུབ་ཚུབ་ཡེར་ཡེར་པོ། །དེ་བརྟགས་ན་ངེས་མེད་བསེར་བུ་
འདྲ། །ཡང་བཞག་ན་ཉམས་དགའ་དཔྱད་མི་བཟོད། །དེ་སྒོམ་ན་བསྒོམ་བྱ་སྒོམ་བྱེད་བྲལ། །ཡང་
97

གྲུབ་དབང་པདྨ་རང་གྲོལ་གྱི་གསུང་རྩོམ་ཕྱོགས་བསྒྲིགས།
བསམ་ན་བསམ་བརྗོད་ཡུལ་ལས་འདས། །དོན་བློ་འདས་རང་སེམས་གཉུག་མའི་དོན། །ཚེ་
འདི་ལ་མངོན་དུ་འགྱུར་བའི་ཐབས། །སྒོ་གསུམ་པོ་རང་བབས་ཅོག་གེར་ཞོག །འདས་མ་འོངས་
ད་ལྟའི་རྣམ་རྟོག་ལ། །སེམས་བསམ་གཞིག་འཕྲོ་འདུ་ཐམས་ཅད་བོར། །དུས་རེ་ཞིག་ཡེངས་
མེད་དྲན་པ་གལ། །ནང་རང་སེམས་དབེན་པ་མ་ཐོབ་ན། །ཕྱི་རང་ལུས་དབེན་པས་ཆེར་མི་
ཕན། །དུས་ད་ནས་ཇི་སྲིད་འཚོ་ཡི་བར། །གནས་དབེན་པའི་རི་ངོགས་བསྟེན་པ་དང༌། །ཆོས་
རྫོགས་ཆེན་དོན་ལ་གཞོལ་བ་དང༌། །གཞན་བྱ་གཞག་མ་མང་སྙིང་གཏམ་ཡིན། །ཡར་དཀོན་
མཆོག་ཞིང་སར་མཆོད་བསྟོད་དང་། །བར་མཆེད་དང་ལྕམ་དྲལ་དད་གུས་དང་། །མར་ཉམ་
ཐག་འགྲོ་རྣམས་བྱམས་བརྩེས་སྐྱོང་། །སྒོམ་སྤྲོས་བཅས་སྤྲོས་མེད་ཟུང་འབྲེལ་གྱི། །ལམ་ཉམས་
ལེན་གཅིག་འོག་གཅིག་གིས་ཐོན། །སྐྱབས་རྩ་གསུམ་ཀུན་འདུས་བདག་ཉིད་མཆོག །མགོན་པད་
འབྱུང་སྤྱི་བོའི་གཙུག་ཏུ་སྒོམས། །ངག་གསོལ་འདེབས་བཛྲ་གུ་རུ་འབུངས། །དེའི་དགེ་བས་གང་
བསམ་མཐར་ཕྱིན་འོང་། །དཔལ་རྩ་གསུམ་ལྷ་ཡི་བྱིན་མཐུ་དང༌། །ང་རྣལ་འབྱོར་ལྷག་བསམ་
དག་པའི་མཐུས། །བུ་ཁྱོད་ཀྱི་བཞེད་དོན་ལྷུན་གྲུབ་ནས། །ཡོངས་བསྟན་འགྲོའི་དོན་ཆེན་བྱེད་
ནུས་ཤོག །ཅེས་ཡ་རབས་དྲང་བོའི་ངང་ཚུལ་དགེ་བའི་དཔལ་ཡོན་ཅན་སྙིང་གི་སློབ་མ་རི་ཁྲོད་
པ་རྡོ་རྗེ་ཆོས་འཕེལ་མཚོ་སྙིང་མ་ཧཱ་དེ་བར་སྒོམ་སྒྲུབ་བྱེད་དུ་འགྲོ་སྐབས་པདྨ་རང་གྲོལ་གྱིས་སྙིང་
གཏམ་དུ་སྨྲས་པ་དགེའོ། །